KLASA: P-405/22

URBROJ: 711-02-01/02-2024-7

Zagreb, 05. travnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI/21), **u predmetu obveznika Marina Puha, OIB:** **……….., direktora Hrvatske agencije za civilno zrakoplovstvo do 31. listopada 2023.g.,** pokrenutom po službenoj dužnosti na radnom sastanku 16. studenog 2023. g. pod brojem: 711-I-2526-P-405-22/23-03-19, na 46. sjednici održanoj 05. travnja 2024., donosi sljedeću

**ODLUKU**

1. **Propustom podnošenja godišnje imovinske kartice za 2021.g. do 31. siječnja 2022.g., obveznik Marin Puh, direktor Hrvatske agencije za civilno zrakoplovstvo do 31. listopada 2023.g. počinio je povredu članka 10. stavka 4. ZSSI-a/21.**
2. **Za povredu ZSSI-a/21, opisanu pod točkom I. ove izreke, obvezniku Marinu Puhu izriče se opomena.**

Obrazloženje

Povjerenstvo je uvidom u Registar imovinskih kartica utvrdilo kako obveznik Marin Puh, direktor Hrvatske agencije za civilno zrakoplovstvo do 31. listopada 2023.g. nije podnio imovinsku karticu za 2021.g. do 31. siječnja 2022.g.

Slijedom navedenog, Povjerenstvo je na stručnom radnom sastanku Povjerenstva održanom dana 16. studenog 2023. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a/21 te je o istome obavijestilo obveznika obaviješću Broj: 711-I-2526-P-405-22/23-03-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na navedenu obavijest očitovao navodeći kako smatra da prema ranijem Zakonu o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), nije bio u obvezi podnositi imovinsku karticu s obzirom da nije bio dužnosnik prema istom Zakonu. Nadalje, obveznik ističe kako je navedenu činjenicu potvrdio i Upravni sud u Zagrebu svojom presudom poslovni broj : Usl-256/23-7 od 13 ožujka 2023.g. Stoga obveznik navodi da je tek stupanjem na snagu ZSSI-a/21 postao obveznikom tog Zakona te da je dana 07. ožujka 2022.g. podnio imovinsku karticu povodom stupanja na dužnost i da se ista u cijelosti odnosi na 2021.g. Obveznik ističe kako je, a s obzirom da je bio u dvojbi, isto rezultiralo kašnjenjem u podnošenju imovinske kartice. Obveznik ističe kako redovito ispunjava svoje obveze podnošenja imovinske kartice temeljem ZSSI-a/21 pa je tako podnio i godišnju imovinsku karticu za 2022.g. Nadalje, ističe i kako mu je dužnost prestala dana 31. listopada 2023.g. radi odlaska u mirovinu s danom 01. studenog 2023.g. te je imovinsku karticu povodom prestanka dužnosti podnio 29. studenog 2023.g., a da će imovinsku karticu za 2021.g. dostaviti u najkraćem mogućem roku.

U tijeku postupka Povjerenstvo je utvrdilo da je obveznik Marin Puh obnašao dužnost direktora Hrvatske agencije za civilno zrakoplovstvo od 01. svibnja 2019.g. do 31. listopada 2023.g., dok je od 01. travnja 2018.g. obnašao funkciju vršitelja dužnosti direktora Hrvatske agencije za civilno zrakoplovstvo, slijedom čega je, sukladno čl. 3. stavku 1. podstavku. 45. ZSSI-a/21, dužan postupati sukladno odredbama ZSSI-a/21.

Nadalje, Povjerenstvo ističe kako je člankom 3. stavkom 1. podstavkom 31. ZSSI-a/11 bilo propisano da su ravnatelji agencija Vlade Republike Hrvatske dužnosnici u smislu navedenoga Zakona.

Slijedom navedenog, Povjerenstvo ističe kako je obveznik Marin Puh kao vršitelj dužnosti, a potom i direktor Hrvatske agencije za civilno zrakoplovstvo bio dužnosnik i u smislu odredbi ZSSI-a/11.

Takav stav Povjerenstva potvrđen je i odlukom Visokog upravnog suda poslovni broj Usž-1634/23 od 29. studenog 2023.g. kojom je poništena presuda Upravnog suda u Zagrebu poslovni broj Usl-256/23-7 od 13. ožujka 2023.g., a na koju se obveznik u svojem očitovanju poziva.

Nadalje, Povjerenstvo ističe kako je člankom 10. stavka 4. ZSSI-a/21 propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a/21 propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik Marin Puh nije podnio imovinsku karticu za 2021.g. do 31. siječnja 2022.g., već je utvrđeno da je dana 07. ožujka 2022.g. podnio imovinsku karticu povodom stupanja na dužnost, a koja svrha podnošenja je pogrešna, budući da je obveznik već bio dužnosnik u smislu odredbi ZSSI-a/11 te nije izabran na neku novu dužnost.

Povjerenstvo ističe kako je propustom podnošenja godišnje imovinske kartice za 2021.g. do 31. siječnja 2022.g. obveznik povrijedio odredbu čl. 10. st. 4. ZSSI-a/21.

Člankom 48. stavkom 1. ZSSI-a/21 propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a/21 opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku koji se tijekom roka za podnošenje godišnje imovinske kartice za 2021.g. s Povjerenstvom sporio o svojem statusu dužnosnika u odnosu na odredbe ZSSI-a/11, što je kod istog moglo stvoriti dvojbu o vrsti imovinske kartice koju se dužan podnijeti, kao i činjenicu da je nakon propusta ispunjenja navedene obveze uredno ispunjavao svoje obveze odnosno da je uredno podnio godišnju imovinsku karticu za 2022.g. kao i imovinsku karticu povodom prestanka obnašanja dužnosti direktora Hrvatske agencije za civilno zrakoplovstvo.

Isto tako, Povjerenstvo ističe da činjenica da je protiv obveznika već ranije vođen postupak i izrečena sankcija zbog nepodnošenja izvješća o imovinskom stanju povodom stupanja na dužnost vršitelja dužnosti direktora Hrvatske agencije za civilno zrakoplovstvo dana 01. travnja 2018. te povodom ponovnog izbora/imenovanja na dužnost direktora Agencije dana 01. svibnja 2019.g. u konkretnom slučaju nije smatrana dovoljno otegotnom za izricanje novčane sankcije, a budući da je ista proizašla iz obveznikovog osporavanja statusa dužnosnika u smislu ZSSI-a/11, dok se u odnosu na nepodnošenje imovinske kartice za 2021.g. radi o nenamjernom previdu, na što ukazuje i činjenica da je obveznik, osim navedenog propusta, uredno ispunjavao sve obveze koje propisuje ZSSI/21.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Marin Puh, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana